Ehdotus NEUVOSTON ASETUS lopullisen polkumyyntitullin käyttöön ottamisesta Taiwanista ja Turkista peräisin olevan polyesterilangan tuonnissa annetun asetuksen (ETY) N:o 3905/88 muuttamisesta uudelleen

(komission esittämä)

PERUSTELUT

Asetuksella (ETY) N:o 3905/88 neuvosto otti käyttöön lopullisen polkumyyntitullin muun muassa Taiwanista peräisin olevien teksturoitujen polyesterifilamenttilankojen tuonnissa. Asetusta muutettiin neuvoston asetuksella (EY) N:o 1074/96.

Komission yksiköt suorittivat välivaiheen tarkastelua koskevan tutkimuksen neuvoston asetuksen (EY) N:o 384/96 11 artiklan 3 kohdan nojalla erään teksturoitujen polyesterifilamenttilankojen vientiä harjoittavan taiwanilaisen tuottajan (LeaLea Enterprise Co., Ltd) pyynnöstä, jossa väitettiin, ettei kyseinen vientiä harjoittava tuottaja enää harjoittanut polkumyyntiä ja että siihen sovellettava polkumyyntitoimenpide olisi kumottava. Tutkimus pantiin vireille vuoden 1999 toukokuussa.

Tutkimuksessa todettiin, ettei asianomainen yritys enää harjoittanut polkumyyntiä. Lähes koko tutkimusajanjakson vienti eli 98,4 prosenttia EU:hun suuntautuvasta kokonaisviennistä oli huomattavan paljon vastaavaa normaaliarvoa korkeampi verrattuna vapaasti tehtaalla -hintaan.

Tutkimuksessa todettiin myös, että tämä ei johtunut väliaikaisista muutoksista, vaan kyseessä olivat jatkuvat muutokset, joiden pääasiallisena syynä oli yrityksen tuotannon tehostuminen vuodesta 1997 lähtien sen jälkeen, kun se oli perustanut omat tuotantolaitokset sekä polymeerien että osittain orientoitujen lankojen tuotantoa varten. Siten yrityksestä tuli teksturoitujen polyesterifilamenttilankojen täysin integroitunut tuottaja. Tämän uuden tilanteen seurauksena teksturoitujen polyesterifilamenttilankojen normaaliarvo aleni huomattavasti samalla, kun vientihinnat nousivat. Sekä normaaliarvon aleneminen että vientihintojen nousu on jatkunut jonkin aikaa, joten kehitys voidaan katsoa pysyväksi.

Edellä esitetyn perusteella komissio ehdottaa, että neuvosto hyväksyy liitteenä olevan ehdotuksen asetukseksi, jossa muutetaan asetuksen (EY) N:o 1074/96 3 artiklaa siten, että LeaLea Enterprise Co., Ltd. -yrityksen valmistamia ja EU:hun vietäviksi myymiä teksturoituja polyesterifilamenttilankoja koskeva 12,9 prosentin polkumyyntitulli kumotaan.

Ehdotus

NEUVOSTON ASETUS

lopullisen polkumyyntitullin käyttöön ottamisesta Taiwanista ja Turkista peräisin olevan polyesterilangan tuonnissa annetun asetuksen (ETY) N:o 3905/88 muuttamisesta uudelleen

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 [1] ja erityisesti sen 11 artiklan 3 kohdan,

[1] EYVL L 56, 6.3.1996, s. 1., asetus sellaisena kuin se on viimeksi muutettuna asetuksella (EY) N:o 905/98 (EYVL L 128, 30.4.1998, s. 18).

ottaa huomioon komission ehdotuksen, jonka se on tehnyt kuultuaan neuvoa-antavaa komiteaa,

sekä katsoo seuraavaa:

A. VOIMASSA OLEVAT TOIMENPITEET

(1) Neuvosto otti käyttöön asetuksella (ETY) N:o 3905/88 [2], jota muutettiin uudelleen asetuksella (EY) N:o 1074/96 [3], lopullisen polkumyyntitullin Taiwanista ja Turkista peräisin olevien teksturoitujen polyesterifilamenttilankojen tuonnissa.

[2] EYVL L 347, 16.12.1988, s. 10.

[3] EYVL L 141, 14.6.1996, s. 45.

B. TARKASTELUA KOSKEVA PYYNTÖ

(2) LeaLea Enterprise Co., Ltd., jäljempänä 'LeaLea', asianomaisen tuotteen vientiä harjoittava taiwanilainen tuottaja, johon sovelletaan voimassa olevia polkumyyntitoimenpiteitä, esitti asetusta (EY) N:o 1074/96, jolla neuvosto muutti uudelleen asetusta (ETY) N:o 3905/88, koskevaa välivaiheen tarkastelua koskevan pyynnön.

(3) Tässä asetuksen (EY) N:o 384/96 ('perusasetus') 11 artiklan 3 kohdan mukaisesti tehdyssä pyynnössä väitettiin olosuhteiden, joiden perusteella voimassa olevat toimenpiteet on vahvistettu, muuttuneen, minkä vuoksi tarkastelun vireillepano oli perusteltua. Pyynnön mukaan tuotantokustannusten pysyvään alenemiseen johtanut tehokkaampi tuotanto alensi LeaLean normaaliarvoa. Samanaikaisesti LeaLean vientihinnat ovat nousseet. Tämän vuoksi LeaLea väitti, että voimassa olevat toimenpiteet olisi kumottava sen osalta.

(4) Koska pyyntö sisälsi riittävän alustavan näytön, komissio päätti neuvoa-antavaa komiteaa kuultuaan panna vireille asetusta (EY) N:o 1074/96 koskevan välivaiheen tarkastelun [4].

[4] EYVL C 143, 21.5.1999, s. 4.

(5) Tässä välivaiheen tarkastelussa rajoituttiin LeaLean harjoittaman polkumyynnin tutkimiseen.

C. MENETTELY

(6) Polkumyyntitutkimuksen ajanjakso kattoi 1 päivän huhtikuuta 1998 ja 31 päivän maaliskuuta 1999 välisen ajanjakson ('tutkimusajanjakso').

(7) Komissio ilmoitti virallisesti viejämaan edustajille välivaiheen tarkastelun vireillepanosta ja antoi kaikille osapuolille, joita asia suoraan koskee, mahdollisuuden esittää näkemyksensä kirjallisesti ja pyytää saada tulla kuulluiksi.

(8) The International Rayon and Synthetic Fibres Committee, valituksen tekijä alkuperäisessä polkumyyntitapauksessa, esitti näkökantansa.

(9) Komission yksiköt lähettivät LeaLealle sekä eräälle siihen etuyhteydessä olevalle yritykselle kyselylomakkeen ja saivat niiltä tarkat tiedot asiasta.

(10) Komission yksiköt hankkivat ja tarkastivat kaikki tiedot, jotka ne katsoivat välttämättömiksi polkumyynnin määrittämisen kannalta, ja suorittivat tutkimuksia seuraavien yritysten tiloissa:

- LeaLea Enterprise Co., Ltd., Taipei, Taiwan, ja

- Solelytex Industrial Corporation, Taipei, Taiwan, eli LeaLeaan etuyhteydessä oleva tuottaja.

(11) Asianomaisille osapuolille tiedotettiin niistä seikoista ja huomioista, joiden perusteella asetuksen (EY) N:o 3905/88 muuttamista uudelleen aiottiin suosittaa, ja heille annettiin tilaisuus esittää huomautuksensa. Huomautuksia ei tehty tarkoitusta varten asetettuun määräaikaan mennessä.

D. TARKASTELTAVANA OLEVA TUOTE JA SAMANKALTAINEN TUOTE

1. Tarkasteltavana oleva tuote

(12) Tarkasteltavana oleva tuote on sama kuin aikaisemmassa tutkimuksessa eli teksturoitua polyesterifilamenttilankaa. Sitä saadaan suoraan osittain orientoidusta polyesterilangasta, ja sitä käytetään kutomoteollisuudessa polyesteri- ja polyesteri/puuvillakankaiden valmistukseen. Tuote luokitellaan kuuluvaksi tällä hetkellä CN-koodiin 5402 33 00. On kuitenkin syytä huomata, että lopullisten toimenpiteiden käyttöönottoa koskevassa neuvoston asetuksessa viitataan CN-koodeihin 5402 33 10 ja 5402 33 90, joita sovellettiin tuotteiden luokittelussa asetuksen julkistamishetkellä.

(13) Teksturoitua polyesterifilamenttilankaa on useita eri lajeja paksuudesta ('denier'), filamenttien lukumäärästä ja kiillosta riippuen. Myös laatuja on useita tuotantoprosessin tehokkuudesta riippuen. Eri lajien ja laatujen perusominaisuuksien ja käyttötapojen välillä ei kuitenkaan ole merkittäviä eroja. Kaikkia teksturoitujen polyesterifilamenttilankojen lajeja on pidetty ja pidetään tässä tutkimuksessa yhtenä tuotteena.

2. Samankaltainen tuote

(14) Aikaisemman tutkimuksen tapaan tämä tutkimus osoitti, että LeaLean Taiwanissa valmistamien ja Taiwanin markkinoilla myymien tai yhteisöön viemien teksturoitujen polyesterifilamenttilankojen fyysiset ja kemialliset perusominaisuudet sekä käyttötavat ovat samanlaisia, joten ne ovat perusasetuksen 1 artiklan 4 kohdassa tarkoitettuja samankaltaisia tuotteita.

E. POLKUMYYNTIÄ KOSKEVA LASKELMA

1. Normaaliarvo

(15) Normaaliarvon määrittämiseksi arvioitiin ensin, oliko LeaLean samankaltaisen tuotteen kokonaismyynti kotimarkkinoille edustava verrattuna yhteisöön suuntautuvaan kokonaisvientiin. Perusasetuksen 2 artiklan 2 kohdan mukaisesti näin todettiin olevan, sillä LeaLean kotimarkkinoille suuntautuvan myynnin määrä oli vähintään 5 prosenttia sen yhteisöön suuntautuvan myynnin kokonaismäärästä.

(16) Sen jälkeen komissio tutki kunkin LeaLean kotimarkkinoilla myymän ja yhteisöön vietäviksi myytyjen tuotelajien kanssa suoraan vertailukelpoiseksi todetun tuotelajin osalta, oliko myynnin määrä kotimarkkinoille riittävän edustava perusasetuksen 2 artiklan 2 kohdan mukaisesti. Näin todettiin olevan, sillä tutkimusajanjakson aikana yhden tuotelajin kotimarkkinoille suuntautuvan kokonaismyynnin määrä oli vähintään 5 prosenttia yhteisöön vietävän saman tuotelajin kokonaismyynnin määrästä.

(17) Viiden prosentin testituloksen antavien kymmenen tuotelajin osalta tutkittiin myös, voisiko kunkin tuotelajin myynnin kotimarkkinoille katsoa tapahtuneen osana tavanomaista kaupankäyntiä, määrittämällä kyseisen tuotelajin riippumattomille asiakkaille suuntautuvan voitollisen myynnin osuus. Tapauksissa, joissa jonkin tuotelajin voitollinen myynti oli yli 80 prosenttia kyseisen tuotelajin kokonaismyynnistä kotimarkkinoille, normaaliarvon perusteena käytettiin kaiken tutkimusajanjakson aikana tapahtuneen kotimarkkinamyynnin hintojen painotettua keskiarvoa (tämä koski neljää tuotelajia). Tapauksissa, joissa tietyn tuotelajin voitollisen myynnin määrä oli vähintään 10 prosenttia, mutta korkeintaan 80 prosenttia kyseisen tuotelajin kotimarkkinamyynnin kokonaismäärästä, normaaliarvon perusteena käytettiin ainoastaan voitollisen myynnin hintojen painotettua keskiarvoa (tämä koski viittä tuotelajia).

(18) Niiden tuotelajien osalta, joiden kotimarkkinoille suuntautuvan myynnin määrä oli alle 5 prosenttia yhteisöön suuntautuvan viennin määrästä (neljä tuotelajia), tai joiden kotimarkkinoille suuntautuvan voitollisen myynnin määrä oli alle 10 prosenttia (yksi tuotelaji), myynti kotimarkkinoille katsottiin riittämättömäksi perusteeksi perusasetuksen 2 artiklan 2 kohdassa tarkoitetulla tavalla. Näiden tuotelajien osalta normaaliarvo muodostettiin kyseisestä viedystä tuotelajista LeaLealle aiheutuneiden valmistuskustannusten perusteella lisäämällä siihen kohtuullinen määrä myynti-, hallinto- ja yleiskustannuksia sekä voittoa perusasetuksen 2 artiklan 3 ja 6 kohdan mukaisesti. Myynti-, hallinto- ja yleiskustannusten perusteena käytettiin LeaLean samankaltaisen tuotteen myyntiä kotimarkkinoille. Voittomarginaalin perusteena käytettiin LeaLean samankaltaisen tuotteen myyntiä kotimarkkinoille osana tavanomaista kaupankäyntiä.

2. Vientihinta

(19) Koska tarkasteltavana olevan tuotteen vienti suuntautui ainoastaan suoraan yhteisön alueella sijaitseville riippumattomille asiakkaille, vientihinta määritettiin maksetun tai maksettavan hinnan perusteella perusasetuksen 2 artiklan 8 kohdan mukaisesti.

3. Vertailu

(20) Vertailu tehtiin vapaasti tehtaalla -tasolla ja samassa kaupan portaassa. Tasapuolisen vertailun takaamiseksi otettiin huomioon perusasetuksen 2 artiklan 10 kohdan mukaisesti erot, joiden väitettiin ja osoitettiin vaikuttavan hintoihin ja hintojen vertailtavuuteen, eli kuljetus-, vakuutus-, käsittely-, lastaus- ja liitännäiskustannuksista sekä luotoista ja palkkioista johtuvat erot.

4. Polkumyyntimarginaali

(21) Vertailu tehtiin kunkin tuotelajin osalta oikaistun normaaliarvon painotetun keskiarvon ja vapaasti tehtaalla -nettovientihinnan painotetun keskiarvon välillä perusasetuksen 2 artiklan 11 kohdan mukaisesti.

(22) Edellä esitetty vertailu osoitti LeaLean harjoittaman polkumyynnin olevan vähimmäistasoa (polkumyyntimarginaali oli 0,3 prosenttia).

F. MUUTTUNEIDEN OLOSUHTEIDEN PYSYVYYS

(23) Perusasetuksen 11 artiklan 3 kohdan mukaisesti tutkittiin myös, voisiko muuttuneita olosuhteita pitää perustellusti pysyvinä. Tässä yhteydessä pääteltiin, että LeaLean tuotanto oli kasvanut merkittävästi alkuperäiseen tutkimusajanjaksoon (1 päivästä heinäkuuta 1993 30 päivään kesäkuuta 1994) verrattuna, mikä johtui omien tuotantolaitosten perustamisesta vuonna 1997 sekä polymeerien että osittain orientoitujen lankojen tuotantoa varten. Itse tuotetun osittain orientoidun langan käytön seurauksena tuotantokustannukset laskivat merkittävästi, samoin kuin teksturoitujen polyesterifilamenttilankojen kotimarkkinahinnat suhteessa, mitä yhdessä vientihintojen nousun kanssa voi ainakin osittain pitää pysyvänä muutoksena.

G. PÄÄTELMÄT

(24) Tutkimuksessa pääteltiin, että tutkimusajanjakson aikana harjoitettu polkumyynti on laskenut vähimmäistasolle normaaliarvon vähentymisen ja vientihintojen nousun seurauksena. Nämä muutokset katsotaan luonteeltaan pysyviksi. Erityisesti tämä koskee normaaliarvon vähentymistä, joka johtuu siitä, että tuotantokustannukset ovat laskeneet tuotannon tehostumisen ansiosta.

(25) Edellä esitetyn perusteella neuvosto katsoo, että LeaLeaa koskevat voimassa olevat toimenpiteet on kumottava.

(26) Koska toimenpiteiden kumoaminen koskee ainoastaan LeaLeaa eikä Taiwania kokonaisuudessaan, LeaLea on edelleen menettelyn alainen ja sitä koskevat tutkimukset voidaan panna uudelleen vireille Taiwanin osalta perusasetuksen 11 artiklan nojalla suoritettavassa missä tahansa myöhemmässä tarkastelussa,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 1074/96 3 artikla seuraavasti:

<<Korvataan asetuksen (ETY) N:o 3905/88 2 artikla seuraavasti:

"2 artikla

1. Otetaan käyttöön lopullinen polkumyyntitulli Taiwanista ja Turkista peräisin olevan, CN-koodiin 5402 33 00 kuuluvan teksturoidun polyesterifilamenttilangan tuonnissa.

2. Vapaasti yhteisön rajalla ennen tulliselvitystä -nettohintaan sovellettava tulli on seuraava:

>TAULUKON PAIKKA>

3. Jollei toisin säädetä, sovelletaan tulleja koskevia voimassa olevia säännöksiä ja määräyksiä.">>

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...] päivänä [...]kuuta [...].

Neuvoston puolesta

Puheenjohtaja